*Долбоор*

**Кыргыз Республикасынын Жогорку Сотунун Пленумунун «Балдардын жасаган кылмыштары жөнүндө иштер боюнча соттук тажрыйба тууралуу» токтомуна өзгөртүүлөрдү жана толуктоолорду киргизүү тууралуу» Кыргыз Республикасынын Жогорку Сотунун Пленумунун токтому**

***2025-ж.\_\_\_\_\_\_\_\_\_ Бишкек ш.***

***№***

Соттордун балдардын жасаган кылмыштары боюнча иштерди кароодо суроолор пайда болуп жаткандыгына байланыштуу, Кыргыз Республикасынын Конституциясынын 98-беренесин жана “Кыргыз Республикасынын Жогорку соту жана жергиликтүү соттор жөнүндө” Кыргыз Республикасынын Конституциялык Мыйзамынын 19-беренесин жетекчиликке алып, Кыргыз Республикасынын Жогорку сотунун Пленуму токтом кылат:

1. Балдар жасаган кылмыштар боюнча иштерди кароодо, алардын жашоо шарттарын, баланын тарбиясын, ден-соолугунун абалын жана жасалган жосундардын себептерине байланышкан жагдайларды аныктоо менен өз убагында, сапаттуу кароого соттордун көңүлү бурулсун. (КР КЖПКнын 458-бер. 1-б. 4-п.)

Аталган категориядагы иштер боюнча сот өндүрүшү кылмыш-жаза жана кылмыш-жаза процессуалдык мыйзамдардын атайын ченемдеринин талаптарын сактоо менен, балдардын кызыкчылыктарын жана мыйзамдуу укуктарын камсыздоого көмөк көрсөтүү, адилеттүү жаза белгилөө, жаңы кылмыштарды жасашын алдын алууга негизделиши керек.

2. Балдардын кылмыш иштерин кароодо Баланын укуктары жөнүндө Конвенциянын жобосу, Бириккен Улуттар Уюмунун балдардын сот адилеттигин жүргүзүүгө байланышкан Минималдуу стандарттык эрежелерин (Пекин эрежелерин), Кыргыз Республикасынын "Балдар жөнүндө" Кодексин, балдарга карата кылмыш-жаза өндүрүшүн жөнгө салуучу кылмыш-жаза жана кылмыш-жаза процессуалдык мыйзамдардын ченемдерин соттор эске алуусу зарыл.

3. Укуктук ченемдерди бузган балдарга карата сот адилеттигин жүзөгө ашырууда жасалган жосундун жагдайларын изилдөө менен, аларга карата колдонулуучу таасир этүүчү чараларды колдонууда жекече мамиле кылуу менен, алардын инсандыгынын өзгөчөлүктөрү жана жасалган жосундардын жагдайларына салыштырмалуу баа берилиши менен камсыздалышына багытталышы керек. Ошондой эле алар балдардын арасында экстремисттик мыйзамга каршы аракеттерди алдын алууга көмөк көрсөтүү жана жабырлануучулардын мыйзамдуу кызыкчылыктарынын корголуусуна багытталуусу зарыл.

4. Соттор жасаган ар бир кылмыш иштерин жана балдарга бөгөт коюу чарасын тандоо тууралуу материалдарды кароодо Кыргыз Республикасынын Кылмыш-жаза процессуалдык кодексинин 460-беренесинин (мындан аркы текст боюнча КР КЖПКсы) талаптарына ылайык баланы кармоонун мыйзамдуулугун жана негиздүүлүгүн кылдаттык менен текшерүүлөрү тийиш.

5. Бөгөт коюу чарасын тандоодо баланы кармоонун мыйзамдуулугун текшерүүдө прокурордун сөзсүз түрдө баланы жеке сурак кылгандыгына соттордун көңүлү бурулуусу тийиш (КР КЖПКнин 460-беренесинин 2-бөлүгү).

6. Балага карата бөгөт коюу чарасын колдонуу жөнүндө маселени чечүүдө ар бир учурда КР КЖПКнын 111-беренесинде каралган тартипте **баланы көз салууга өткөрүп берүү** түрүндө бөгөт коюу чарасын колдонуу мүмкүнчүлүгү талкууланышы керек.

Бул бөгөт коюу чарасы атайын чара болуп эсептелет, анткени балага карата гана колдонушу мүмкүн жана айыпталуучу баланын тийиштүү жүрүм-турумун камсыз кылуудан турат, б.а. тергөөчүнүн же соттун уруксатысыз туруктуу же убактылуу жашаган жеринен кетпөө, белгиленген мөөнөттө алардын чакыруусу боюнча келип туруу, кылмыш иши боюнча өндүрүшкө тоскоолдук кылбоо талабын аткарат.

Ушул берененин биринчи бөлүгүндө көрсөтүлгөндөрдөн башка тергөөчүнүн, прокурордун, соттун ишенимине ээ болгон соттолуучу баланын жашы жеткен агалары менен эжелери же башка жакын туугандары, ошондой эле балдардын атайын мекемелерине, орто мектептин өкүлдөрү же өздөрүн жакшы жагынан көрсөткөн тергөөчүнүн, прокурордун же соттун ишенимине ээ болушкан башка адамдар дагы киришет.

Баланы ата-энесинин же башка адамдардын **көз салуусуна өткөрүп** берүү алардын жазуу түрүндөгү өтүнүчү боюнча гана мүмкүн, мында алар балага коюлган айыптын мүнөзү жөнүндө жана көз салуу жүргүзүү боюнча өздөрүнө алган милдеттерин бузган учурдагы жоопкерчилиги жөнүндө кабардар кылынат (КР КЖПКнын 460-беренесинин 2-бөлүгү).

Субъекттердин бул категориясына ошондой эле айыпкер бала жашаган административдик аймактагы балдар иштери боюнча участкалык инспектор, эгерде ал бул жөнүндө өтүнүч менен кайрылган болсо, кириши мүмкүн. Балдардын туруктуу жашаган жери, ата-энеси, камкорчулары жана башка мыйзамдуу өкүлдөрү болбогон учурда, сот КР КЖПКнин 111-беренесинде көрсөтүлгөн бөгөт коюу чарасын тандап, аны тергөө жана соттук териштирүү мөөнөтүндө атайын балдар мекемелерине жайгаштыруусу мүмкүн. Бул бөгөт коюу чарасын тандоодо ишенимге ээ адам катары бир эле эмес бир нече адам болушу мүмкүн.

7. Соттор КР КЖПКнын 96, 97, 114-беренелеринин жана 460-беренесинин 1-бөлүгүнүн талаптарын так сактоого тийиш, анда балдарга карата камакка алуу түрүндөгү бөгөт коюу чарасы өзгөчө учурларда гана колдонулууга тийиш экендиги белгиленген.Камакка алуунун өзгөчөлүгү баланын укуктары жөнүндө Конвенциянын 37-беренесинен келип чыгат жана баланы коомдон бөлүү анын моралдык-психологиялык абалына терс таасирин тийгизип, коомдон бөлүнүүгө алып келээри менен шартталат. Сот аталган бөгөт коюу чарасын тандоодо тергөөчүнүн өтүнүчүндөгү баланы камакка алуунун себептерин, башка жеңил бөгөт коюу чарасын тандоо мүмкүн эместигин кылдаттык менен текшериши керек. Судьянын чечими жүйөлөндүрүлүп, токтомдо (аныктама) чагылдырылышы керек. Камакка алынган балдар Минималдуу стандарттык эрежелерде көрсөтүлгөн камактагылардын бардык укуктарынан жана кепилдиктеринен пайдаланышат.

8. Бөгөт коюу чарасынын камакка алуу тууралуу өтүнүчүндө кылмыш ишин козгоо тууралуу токтомдун, кармоо протоколунун, прокурордун баланы сурак кылуу протоколунун, айыпталуучу катары жоопко тартуу жөнүндө токтомдун, паспорттун же туулгандыгы тууралуу күбөлүктүн көчүрмөлөрү, соттолгондугу тууралуу маалымкат, тергөөчүнүн мыйзамдуу өкүлү жана балдарды коргогон мамлекеттик органдын ыйгарым укуктуу кызматкерин катыштырууга уруксат берүү токтомунун көчүрмөсү, алардын өздүктөрү жөнүндө маалымат, ошондой эле адамдын кылмышка катыштуулугу жана баш коргоо чарасын камакка алуу түрүн тандоо үчүн негиздердин бар экендигин бекемдеген башка материалдар тиркелүүгө тийиш.

9. Камакка алуу түрүндөгө бөгөт коюу чарасын тандоо жөнүндө өтүнүчтү канааттандыруудан баш тартылган учурда, сот КР КЖПКнын 104-беренесинде каралган башка бөгөт коюу чарасын тандап алууга укуктуу.

10. Соттордун көңүлү КР КЖПКнын 142-беренесинин 1-бөлүгүнүн 5-пунктунда белгиленген, балага карата кылмыш иши ушул эле берененин 3-бөлүгүнүн талаптарын эске алуу менен тергөө убагында өзүнчө өндүрүшкө бөлүнөрүн көрсөткөн талаптарды сактоого бурулсун.

11. Соттор КР КЖПКнын 291-беренесинин 2-бөлүгүнүн 2-пунктунун, КР "Балдар жөнүндө" кодексинин 87-беренесинин талаптарын, ошондой эле иштерди жабык соттук отурумдарда кароо тууралуу Пекин эрежелеринин "Купуялуулукту камсыз кылуу жөнүндөгү" 8-эрежесин так сакташы керек.

Баланын купуялуулукка болгон укугу кылмыш-жаза өндүрүшүнүн бардык этаптарында сакталууга тийиш жана Кыргыз Республикасынын мыйзамдарында белгиленген тартипте жоопкерчиликке алып келет. (476-бер.)

12. Кыргыз Республикасынын Кылмыш-жаза кодексинин 24, 28-беренелеринин (мындан аркы текст боюнча КР КЖКсы) жана КЖПКнин 458-бер. талабына ылайык милдеттүү түрдө далилденүүгө тийиш болгон жагдайлардын катарына шектүү, айыпталуучу баланын жашы жана ошондой эле психикалык абалынын аныкталышы кирет. Ушуну менен бирге эске алынуучу нерсе, адамдын кылмыш-жаза жоопкерчилигине тартууга жаткан жашка жетти делинген туулган күнүндө эмес, андан бир сутка өткөндөн кийин, келерки сутканын нөл саатынан баштап эсептелет. Баланын акылы кем экендигин күбөлөндүргөн маалыматтар болсо, КР КЖПКнин 458-беренесинин 2-бөлүгүнүн негизинде баланын психикалык өнүгүүсүндөгү артта калуунун бар же жок экендигин аныктоо үчүн комплекстүү психология-психиатриялык экспертиза дайындалат. Көрсөтүлгөн суроолор эксперт-психологдун чечүүсүнө коюлушу мүмкүн, муну менен катар милдеттүү түрдө баланын интеллектуалдык жактан өсүүсүнүн, анын жаш курагы менен шайкеш келбеген акыл-эсинин артта калуусунун даражасын аныктоо тууралуу маселе коюлат.

13. КР КЖПКнын 44-беренесинин 1-бөлүгүнүн 4, 7-пунктуна, 46-беренесинин 1-бөлүгүнүн 6,9-пунктуна, 1-бөлүгүнүн 4-пунктуна, 51-беренесине ылайык адвокаттын катышуусу биринчи суракка алынган учурдан тартып милдеттүү, ал эми кармалган учурда иш жүзүндө кармалган учурдан тартып милдеттүү. Соттук териштирүүгө соттолуучунун бул мезгилде жашы жеткендигине карабастан жактоочу милдеттүү түрдө катышат. Бул эреже адам кылмышты бирин он сегиз жашка чейин жана башкасын жашы жеткенден кийин жасаган учурларга тийиштүү.

Соттор ошондой эле мыйзам менен чатагы бар балдарга карата иштер боюнча адистештирилген прокурордун, тергөөчүнүн, судьянын жана балдардын иштери боюнча адвокаттын, балдарды коргоо боюнча ыйгарым укуктуу мамлекеттик органдынын, жабырлануучунун жана күбөлөрдүн катышуусу милдеттүү экенин эске алууга тийиш (КР КЖПКнын 457-бер. 2-б.).

14. Бириккен Улуттар Уюмунун Минималдуу стандарттык эрежелеринин 7-беренесинин 7.1-пунктуна ылайык балдарга карата (“Пекин эрежелери”) сот адилеттигин жүргүзүүгө тиешелүү болгон негизги процесстик кепилдиктер, күнөөсүздүк презумпциясы, тергөө тарабынан коюлган айыпты билүү, көрсөтмө берүүдөн баш тартуу укугу, адвокат менен камсыз болуу укугу, ата-энелердин жана камкорчулардын катышууга укугу, күбөлөр менен беттештирүү жана аларды кайчылаш сурак кылуу, соттук териштирүүнүн бардык этаптарында апелляциялык жана жогорку инстанцияга кайрылуу укуктарынын кепилдиги сакталуусу зарыл. Балдардын жасаган кылмыш иштери боюнча тергөөдө жана соттук отурумдарда адвокаттын милдеттүү түрдө катышуусу тууралуу талаптар бузулганда, КР КЖПКнин 418, 420-беренелеринин негизинде өкүмдүн жокко чыгарылышына алып келген кылмыш-жаза процессуалдык мыйзамын олуттуу бузуу катары каралуусу тийиш.

15. Соттордун көңүлүн КР КЖПКнын 48, 54, 465-беренелеринин талаптарын сактоого буруу зарыл, аларга ылайык, баланын мыйзамдуу өкүлүнүн ишке катышуусу милдеттүү болуп саналат.

Баланын мыйзамдуу өкүлү жана балдарды коргоо боюнча ыйгарымдуу мамлекеттик органдын кызматкери ишке шектүүнү, айыпталуучу баланын кармаган же биринчи сурак жүргүзгөн учурдан баштап тергөөчүнүн токтомунун негизинде ишке катышууга жол берилет.

Балдарды коргоо боюнча ыйгарым укуктуу мамлекеттик органдын кызматкери:

1) баланын жашоо-турмуш кырдаалына баа берет жана талдоо жүргүзөт, анын жыйынтыгы боюнча корутунду түзөт жана тергөөчүнүн жана соттун кароосуна берет (КР КЖПКнын 458-бер. 4-б.).

2) баланын социалдык-психологиялык мүнөздөмөсүн түзүүгө;

3) анын корутундусуна негизделген, баланы социалдык, психологиялык, педагогикалык реабилитациялоо боюнча чараларды иштеп чыгууга;

4) бала катышуучусу болуп саналган же катышуучусу боло турган процессуалдык аракеттер жөнүндө бала үчүн түшүнүүгө жеткиликтүү формада баланын кабардар болуусун камсыз кылууга жана баланы социалдык коштоону жүзөгө ашырат жана баланы кылмыш-жаза сот өндүрүшү тутумунан чыгаруу жөнүндө келишимдин аткарылышын контролдойт. (54-бер.)

Балдарды коргоо боюнча ыйгарым укуктуу мамлекеттик органдын кызматкери тарабынан чогултулган материалдар, анын өтүнүчүнүн негизинде ишке тиркелет.

16. КР КЖПКнын 477-беренесине ылайык, айыпталуучу баланын мыйзамдуу өкүлдөрү соттук отурумга чакырылууга тийиш. Алар далилдерди изилдөөдө катышууга, түшүндүрмөлөрдү берүүгө, далилдерди берүүгө, өтүнүчтөрдү жана четтетүүлөрдү берүүгө, соттун аракеттерине жана чечимдерине даттанууга, соттук отурумга катышууга укуктуу. Аталган укуктар аларга соттук териштирүүнүн башталышында түшүндүрүлүшү керек. Баланын мыйзамдуу өкүлдөрү ишти бүткүл соттук териштирүүдө соттук отурумдун залында катышат. Алардын макулдугу менен алар сотто күбө катары суралышы мүмкүн.

КР КЖПКнин 48, 477-беренелерине ылайык шектүүнүн, айыпталуучу баланын мыйзамдуу өкүлүн чакырууда Кыргыз Республикасынын КЖПКнин 5-беренесинде мыйзамдуу өкүлдөрдүн толук тизмеси көрсөтүлгөндүгүн эске алуу зарыл.

Баланын ата-энеси жок болсо жана ал жалгыз жашаса же тиешелүү түрдө камкорчусу же көзөмөлчүсү дайындалбаган учурда, сот баланын мыйзамдуу өкүлү боюнча маселени балдарды коргоо боюнча ыйгарым укуктуу мамлекеттик органдын кызматкери менен чечиши керек.

 Айыпталуучу баланын мыйзамдуу өкүлү ишке адвокат же материалдык зыяндын жана (же) моралдык зыяндын ордун толтурууга жооптуу адам катары катышса, ал процесстин көрсөтүлгөн катышуучуларынын укуктарына ээ болот жана милдеттерин аткарат. (477-бер., 3-б.).

Биринчи инстанциядагы сот апелляциялык, кассациялык тартибинде ишти кароонун алдында айыпкер (соттолуучу соттолгон, акталган) 18 жашка толсо, судья мыйзамдуу өкүлдүн функцияларын кыскартуу жөнүндө токтом (аныктама) чыгаруусу зарыл.

17. Балдардын мыйзамдуу өкүлү жана балдарды коргоо боюнча ыйгарым укуктуу мамлекеттик органдын кызматкери КР КЖПКнин 477-беренесинин 2-бөлүгүндө көрсөтүлгөн тоскоолдуктар жок болсо кылмыш ишке катыштырууга жол берилүүсүн соттор эске алышы керек. Балдардын мыйзамдуу өкүлү жана балдарды коргоо боюнча ыйгарым укуктуу мамлекеттик органдын кызматкери ишке катышуудан четтетилсе, баланын башка мыйзамдуу өкүлү жана балдарды коргоо боюнча ыйгарым укуктуу мамлекеттик органдын башка кызматкери катыша алат.

18. Он алты жашка толо элек, ошондой эле ал куракка толгон, бирок акылы кем деп таанылган шектүүнү, айыпталуучу баланы суракка алууда педагогдун жана психологдун катышуусу милдеттүү экендигин соттор эске алышы керек (КР КЖПКнин 460-бер.). КР КЖПКнин 80-беренесинин 3-бөлүгүнүн талаптары сакталбастан алынган көрсөтмөлөр жол берилгис далилдер болуп саналат. Он алты жаштан жогору шектүүнү, айыпталуучу баланы сурак кылууда педагог же психолог тергөөчүнүн, прокурордун кароосу боюнча же жактоочунун өтүнүчү боюнча катышат.

19. Баланын инсандыгынын өзгөчөлүгүн, жашоо шарттарынын жана тарбиясынын жагдайларын аныктоо максатында соттор соттук отурумга соттолуучунун жашаган, окуган же иштеген жериндеги окуу-тарбия берүү мекемелеринин же коомдук уюмдардын өкүлдөрүн, балдар иштери боюнча комиссиянын, кээ бир учурларда балдардын иштери боюнча инспекторду чакыруусу зарыл.

20. Балдарга карата ишти алдын ала угуу КР КЖПКнын 40-Главасынын талаптарына ылайык өткөрүлөрүнө соттордун көңүлү бурулсун.

21. Кыргыз Республикасынын КЖПКнин 458-беренесинин 1-бөлүгүнүн 4-пунктунун негизинде балдардын кылмыштарын кароодо, ушул Кодекстин 81-беренесинде каралган жагдайларды далилдөө менен катар, кылмышка кошо катышуучулардын жана чоң адамдардын таасири бар же жок экендиги айкындалуусу тийиш, мында чоңдор менен балдардын ортосундагы өз ара мамилелердин мүнөзүн кылдаттык менен аныктоо зарыл, анткени аталган маалыматтар чоң адамдын баланы кылмышка тартуудагы ролун аныктоо үчүн олуттуу мааниге ээ, жогорудагы жагдайлар балага жаза аныктоодо эске алынууга жатат. Балдарды кылмышка же болбосо коомго каршы аракеттерди жасаганга түрткү болгон он сегиз жашка толгон жана атайлап кылмыш жасаган адамдар жазык жоопкерчилигине тартылышы мүмкүн экендигин соттор эске алсын. Чоңдор өздөрүнүн аракеттери менен баланы кылмышка түрткөндүгүн түшүнгөнү же ага жол берген жагдай аныкталуусу тийиш. Эгер чоң адам баланы кылмышка тартууда, анын жашы жетпегендигин билбесе. КР КЖКнин 180-беренеси менен жоопкерчиликке тартылбайт. КР КЖКнин 180, 181-беренелеринде көрсөтүлгөн кылмыштар баланы кылмышка же болбосо коомго каршы аракеттерге тарткан учурдан тартып, кандайдыр бир көрсөтүлгөн укукка каршы аракеттерди жасабагандыгына карабастан, аякталган кылмыш деп эсептелинет.

22. Кылмыш жасоодо кылмыш жоопкерчилик курагына (КР КЖКнин 28-бер.) же акыл-эси соо эместигине (КР КЖКнин 25-беренеси) байланыштуу жоопкерчиликке тартылбай турган адамды пайдалануу, кылмышка шериктештикти түзбөй тургандыгына соттордун эске алуусу зарыл. Ошону менен бирге, кылмыш-жаза жоопкерчилигине тартылбай турган баланын жогоруда көрсөтүлгөн негиздер боюнча кылмышты жасоодо, чоңдордун баланын кылмышка тарткандыгы КР КЖКнин 41-беренесинин 3-бөлүгүнүн негизинде, **башка катышуучуларды кылмыш жасоого түрткөн** тукуруучу **катары** кылмыш жасагандыгы үчүн жоопкерчиликке тартылат. Эки учурда тең жашы жеткен күнөөлүүнүн аракеттери КР КЖКнин 180-беренесинин жыйындысы жана кылмыш жасагандыгы боюнча жоопкерчилик каралган берене менен квалификацияланат.

23. Соттор ошондой эле КР КЖК 73-беренесинин 1-бөлүгүнүн 3 жана 4-пункттарына ылайык, жазаны жеңилдетүүчү жагдайларга жеке, үй-бүлөлүк, материалдык же башка жагдайлардын айынан же кандайдыр бир көз карандылыктан улам кылмыш жасоо кирерин эске алышы керек. Ушуга байланыштуу, сот баланын чоңдор тарабынан кылмыш жасоого тартылгандыгынын фактысын аныктаганда, ага карата колдонулган физикалык же психикалык мажбурлоонун мүнөзү жөнүндө маселени чечүүсү зарыл. Мында соттор, мындай көз карандылык же мажбурлоонун реалдуу түрдө орун алганын белгилөө менен, баланын кылмыштуу аракеттери аргасыздыктан жасалганын, анткени анын эрки жашка жеткендин укукка каршы аракеттери менен басым жасалып, баланы кылмыш жасоого мажбурлаганын тактоосу зарыл.

24. Баланын жоопкерчилигин жана аларга жаза дайындоо тууралуу маселени чечүүдө, кылмыш-жаза мыйзамынын кылмыш-жаза жоопкерчилигинин өзгөчөлүктөрүн жана тиешелүү эл аралык ченемдердин жоболору жетекчиликке алынышы керек. "Баланын укуктары жөнүндө" Конвенцияга ылайык балдарды камакка же түрмөгө алуу мыйзамдын негизинде жүзөгө ашырылат жана акыркы чара катары колдонулуп, мүмкүн болушунча кыска мөөнөткө колдонулат.

25. Соттор балдардын кылмыш ишин кароодо КР КЖКнин 85, 86-беренелеринде көрсөтүлгөн балдарды кылмыш-жаза жоопкерчилигинен жана жазадан бошотуу негиздерин колдонуу мүмкүнчүлүгүн иликтөөсү зарыл.

 Бала анча оор эмес же оор кылмыш жасаган учурда, сот кылмыштын оордугун, айыптуунун инсанын, ошондой эле иштин башка жагдайларын эске алуу менен аны жазаны өтөбөстөн оңдоо мүмкүн деген тыянакка келсе, КР КЖКнын 109-беренесинде (КР КЖКнин 479-беренеси) каралган пробациялык көзөмөл дайындалат.

Эгерде коркунучтуулугу аз жана анча оор эмес кылмыштар боюнча иште бул кылмышты биринчи жолу жасаган баланы тарбиялык мүнөздөгү чараларды колдонуу менен оңдоого мүмкүн экени таанылса, сот баланы кылмыш-жаза жоопкерчилигинен бошотот жана ага КР Кылмыш-жаза кодексинин 16-главасында каралган тарбиялык мүнөздөгү мажбурлоо чараларын колдонот (КР КЖКнын 480-беренеси).

26. Бала, коомго анчалык коркунуч келтирбеген, биринчи жолу кылмыш жасаганда анын түзөлүшү тарбиялык мүнөздөгү мажбурлоо чараларын колдонуу менен жетишүүгө мүмкүн деп табылса, соттор алардын кылмыш-жазасына тартылуусуна, түрлөрү жана аларды колдонуу тартиби Кыргыз Республикасынын КЖКнин 98-беренесинде жана КР КЖПКнин 480-беренесинде каралган тарбиялык мүнөздөгү мажбурлоо чараларын колдонуусу тийиш.

Баланы тарбиялык мүнөздөгү мажбурлоо чараларын колдонуу менен жазадан бошоткон учурларда, сот бул жөнүндө балдарды коргоо боюнча ыйгарым укуктуу мамлекеттик органга билдирет жана ага баланын жүрүм-турумун көзөмөлдөөнү жүктөйт (480-бер. 2-б.).

27. Соттор Кыргыз Республикасынын КЖКнин 99-беренесине ылайык, он төрт жаштан он сегиз жашка чейинки балага бир убакта эки тарбиялык мүнөздөгү мажбурлоо чарасы: эскертүү менен көзөмөлгө өткөрүп берүү жана эскертүү менен жүрүм-турумун чектөө дайындалышы мүмкүн экенин эске алууга тийиш (КЖКнын 99-беренеси).

Балдардын ата-энесинин же аларды алмаштырган адамдардын көзөмөлүнө берүүдө, сот аталган адамдардын балдарга оң таасир берерине, ал жасаган жосунга туура баа беришерине, баланын жүрүм-турумунун оңолуусун камсыз кыла алышарына жана ага ар күнү көзөмөл жүргүзө аларына соттун ынануусу керек. Бул үчүн ата-энесинин жана аларды алмаштыруучу адамдардын жашоо шартын, баланы материалдык жактан камсыз кылууга мүмкүнчүлүктөрүн текшерүүдө тийиштүү материалдар талап кылынат. Сот тарабынан кылмыш ишин кыскартуу жана балага тарбиялык мүнөздөгү мажбурлоо чарасы катары ата-энесинин же аларды алмаштырган адамдардын (тууган, камкорчулардын), же ыйгарым укуктуу мамлекеттик органды көзөмөлгө өткөрүп берүү, ошондой эле эс алуу убактысын чектөө жана жүрүм-турумуна өзгөчө талаптарды белгилөө колдонулган учурда, токтомдо тандалган чара алты айдан үч жылга чейинки мөөнөткө колдонулары көрсөтүлүүгө тийиш.

28. КР КЖКнин 103-беренесине ылайык, он төрт жаштан он сегиз жашка чейинки балдарга төмөнкүдөй жаза түрлөрү колдонулушу мүмкүн: 1) коомдук жумуштар; 2) айып; 3) эркиндигин чектөө; 4) эркиндигинен ажыратуу. Буларды дайындоо тартиби кылмыш-жаза мыйзамдарында аныкталган.

29. Эгерде пробациялык көзөмөл дайындалган соттолгон бала пробациялык мөөнөт ичинде жаңы, өзгөчө оор эмес кылмыш жасаса, сот иштин жагдайларын жана күнөөлүүнүн өздүгүн эске алуу менен пробациялык көзөмөлдү кайрадан колдонуу жөнүндө чечим кабыл алып, жаңы пробациялык мөөнөттү белгилөө жана ага КР КЖКнин 83-беренесинин 2-бөлүгүнө ылайык белгилүү бир милдеттерди аткарууну жүктөшү мүмкүн.

30. Коомдук жумуштар түрүндөгү жазага соттолгондорго КР Эмгек Кодексинин тиешелүү ченемдери жайылтылат.

31.Айып соттолгон балада өз алдынча эмгек акысы же өндүрүп алууга боло турган мүлкү болгондо гана дайындалат. Сот баланын өкүлүнөн аларда айып төлөө мүмкүнчүлүгүнүн бар-жогун аныктоосу зарыл.

32. КР КЖКнин 73-беренесине ылайык, он төрт жаштан он сегиз жашка чейинки курактагы баланын кылмыш жасашы, баланы жазадан бошотууга негиз болушу мүмкүн экенин эске алуу зарыл. Балага жаза дайындоодо, соттор баарынан мурда эркиндигинен ажыратуу менен байланышпаган жазаны дайындоо мүмкүнчүлүгүн, Кыргыз Республикасынын КЖКнин 72-беренесинде баяндалган талаптарды гана эске албастан (жасалган кылмыштын мүнөзүн жана коомдук коркунучтуулук деңгээлин, өздүгү жөнүндөгү маалыматтар, жоопкерчиликти жеңилдетүүчү жана оордотуучу жагдайлар), ошондой эле КР КЖКнин 102-беренесинде каралган шарттарды (анын жашоо жана тарбия шарттары, психикалык өнүгүшүнүн деңгээли, инсандык башка өзгөчөлүктөрү, ошондой эле ага жашы улуулардын таасири) талкуулашы керек. КР КЖКнин 103-беренесинин негизинде балага жазанын мүлктү конфискациялоо түрү дайындалышы мүмкүн эмес болгондуктан, кылмыш үчүн кошумча жаза катары мүлктү конфискациялоо милдеттүү болгон учурда, жаза КР КЖКнин 60-беренесине шилтемесиз дайындалат.

33. Балдарга жаза дайындоодо соттор КР КЖКнин 17-главасынын талаптарын так сактоого тийиш. Ага ылайык, кылмыш жасаган учурга карата он сегиз жашка чыга элек балдарга эркиндигинен ажыратуу түрүндөгү жаза алты айдан он жылга чейинки мөөнөткө дайындалышы мүмкүн, ал эми он төрт жаштан он сегиз жашка чейинки балага төмөнкүдөй мөөнөттөр белгиленет:

 1) анча оор эмес кылмыш үчүн – эки жылга чейин;

 2) оор кылмыш үчүн – эки жылдан беш жылга чейин;

 3) өзгөчө оор кылмыш үчүн – беш жылдан он жылга чейин.

34. Ошондой эле соттор эске алууга тийиш, өкүм чыгарылган учурда он сегиз жашка чыга элек адамга эркиндигинен ажыратуу түрүндөгү жаза жалпы же күчөтүлгөн режимдеги тарбиялык абактарда дайындалат.

Жалпы режимдеги тарбиялык абактарда жаза өтөө биринчи жолу эркиндигинен ажыратууга соттолгон эркек балага, кыз балага, ошондой эле пробациялык көзөмөл жокко чыгарылып, эркиндигинен ажыратуу түрүндөгү жаза дайындалган балдарга белгиленет.

Күчөтүлгөн режимдеги тарбиялык абактарда жаза өтөө мурда эркиндигинен ажыратуу түрүндөгү жазаны өтөгөн эркек балага дайындалат.

Мындан тышкары, соттор эске алууга тийиш, эгерде он төрт жаштан он алты жашка чейинки бала оор же өзгөчө оор кылмыш жасагандыгы үчүн эркиндигинен ажыратууга соттолсо, анда КР КЖКнин Өзгөчө бөлүгүнүн тиешелүү беренесинде каралган жазанын төмөнкү чеги жарымына кыскартылат.

35. Мыйзамга ылайык балдарга карата эркиндигинен ажыратуу менен байланышпаган жаза колдонушу мүмкүн болгондуктан, аларга негизсиз кыска мөөнөткө эркиндигинен ажыратуу түрүндөгү жазаны дайындоо соттор тарабынан колдонулбоосу тийиш.

36. Эркиндигинен ажыратуу түрүндөгү жаза он төрт жаштан он сегиз жашка чейинки курактагы, он алты жашка чыга электе биринчи жолу анча оор эмес кылмыш жасаган соттолгон балага дайындалбайт (КР КЖКнин 108-бер. 4-б).

37. Кылмыштар же өкүмдөр жыйындысы боюнча балага жаза белгилөөдө эркиндигинен ажыратуунун жогорку мөөнөтү он жылдан ашпоосу тийиш.

38. Эгерде бала анча оор эмес же оор кылмыш жасаган учурда, сот кылмыштын оордугун, күнөөлүүнүн инсандыгын, ошондой эле иштин башка жагдайларын эске алуу менен, аны жазаны өтөбөстөн оңдоо мүмкүн экендиги жөнүндө тыянакка келсе, анда КР КЖКнин 109-беренесинде каралган пробациялык көзөмөл дайындалат (КР КЖПКнын 479-бер. 1-б.). Пробациялык көзөмөл алты айдан бир жылга чейинки мөөнөткө белгиленет (КР КЖКнын 109-бер. 3-б.).

39. Соттордун көңүлүн буруу зарыл, КР Граждандык кодексинин 1002-беренесине ылайык, он төрт жаштан он сегиз жашка чейинки курактагы балдар келтирилген зыян үчүн жалпы негиздерде өз алдынча жоопкерчилик тартышат. Бирок баланын зыяндын ордун толтуруу үчүн жетиштүү киреше булагы же башка мүлкү болбогон учурда гана, эгерде зыян алардын күнөөсүнөн келип чыкпагандыгы далилденбесе, зыян толугу менен же анын жетпеген бөлүгү ата-энеси (асырап алуучулары) же көзөмөлдүк кылуучусу тарабынан орду толтурулушу керек. Ошондуктан, сот, биринчи кезекте, баланын зыяндын ордун толтуруу мүмкүнчүлүгү жөнүндө маселени талкуулашы керек. КР Граждандык кодексинин 62-беренесине ылайык, келтирилген зыян үчүн өз алдынча жоопкерчилик ошол учурда толук аракетке жөндөмдүүлүккө ээ болгон балдарга жүктөлөт, башкача айтканда, зыян келтирилген учурда да, сот зыяндын ордун толтуруу маселесин кароодо да, эмансипация тартибинде толук аракетке жөндөмдүүлүккө жеткен же он сегиз жашка чыга электе никеге турган балдар өздөрү жоопкерчилик тартат.

40. Бала тарабынан келтирилген кылмыштуу аракеттердин натыйжасында моралдык зыяндын ордун толтуруу жөнүндөгү маселени кароодо соттор келтирилген моралдык зыяндын кесепетинен келип чыккан укуктук мамилелерге КР Граждандык кодексинин 1002-беренесинде каралган жалпы эрежелер жайылтыларын соттордун эске алуусу зарыл. Он төрт жаштан он сегиз жашка чейинки курактагы балдардын аракетинин негизинде келтирген зыян Кыргыз Республикасынын Граждандык кодексинин 1002-беренесинин негизинде, зыян келтирилген түздөн-түз зыяндын ордун толтурууга тийиш. Мүлкү жетишсиз болгондо зыяндын орду эгер зыян алардын күнөөсү боюнча келип чыкпагандыгын далилдей алышпаса, кошумча жоопкерчилик анын ата-энесине, асырап алгандарга, көзөмөлдүк кылуучуларга, багып алуучу ата-энелерге, анын көзөмөлчүсү болуп саналган мекемеге жүктөлүшү мүмкүн. Моралдык зыянды компенсациялоонун өлчөмүн аныктоодо сот тарабынан жабырлануучунун жеке жана адеп-ахлактык жапа чегүүсүн күнөөсүнүн даражасы зыян келтирген баланын жана аны көзөмөлдөгөндөрдүн күнөөлүүнүн мүлктүк абалын жана башка көңүл бурууга татыктуу жагдайлар аныкталат.

41. Тергөө органы тарабынан балага айып коюуга негиздер жана кылмыштуу жосунду жасагандыгы тууралуу жетиштүү далилдер болуп туруп, тиешелүү токтом чыгарылбастан, баланы күбө катары катыштырып ар кандай тергөө амалдарынын жүргүзүү фактысына көңүл бурулушу зарыл. Ошондой эле тергөө органы тарабынан окуянын кырдаалын жана жагдайларын кайталоодо, башка тергөө амалдарынын жүргүзүүдө адвокаттардын жана мыйзамдуу өкүлдөрдүн катышпаган фактылары соттордун көз жаздымында калбоосу тийиш. Тергөө соттор айкындалган кемчиликтерди эске алуу менен, жай аныктамаларды чыгаруусу керек.

42. Соттор балдар тарабынан жасалган кылмыштар жана укук бузуулар жөнүндө иштерди кароо боюнча соттук тажрыйбаны системалуу түрдө жалпылап иликтөөдө негиз болгон учурларда, балдар арасында кылмыштарды алдын алуу максатында чараларды көрүү жөнүндө тиешелүү мекемелерге же кызмат адамдарына билдирүүлөрү зарыл.

43. Соттордун КР КЖПКнин 283-беренесинде каралган ишти кароонун мөөнөттөрүн бузууга жана иштердин жүйөлүү себептерсиз жылдырылбашына жол берилбөөсү тийиш.

44. Ушул токтом кабыл алынган учурдан тартып Кыргыз Республикасынын Жогорку Сотунун Пленумунун 2017-жылдын 13-октябрындагы № 10 "**Балдардын жасаган кылмыштары жөнүндө иштер боюнча соттук тажрыйба тууралуу**" токтому күчүн жоготту деп табылсын.

**Кыргыз Республикасынын**

**Жогорку сотунун төрагасы М.А. Сатыев**

**Пленумдун катчысы,**

**Кыргыз Республикасынын**

**Жогорку сотунун судьясы Т.Т. Чаргынова**